tartuNLP/wikipedia-smugri-20251201 huggingface dataset:
Neon Genesis Evangelion

"Neon Genesis Evangelion" (jaapani keeles 新世紀エヴァンゲリオン "Shin seiki evangerion") on animeeritud Jaapani telesari (anime), mille autor on Hideaki Anno ja mida näidati esmakordselt 1995. aasta oktoobrist kuni 1996. aasta märtsini. 
Sarja keskmes on teismeline poiss Shinji Ikari, kes peab oma isa alluvuses juhtima kõrgmilitaarset lahingurobotit Evangelion-01, et kaitsta planeeti maaväliste eluvormide, "inglite" eest.
NHL-i hooaeg 2017–2018

NHL-i hooaeg 2017–2018 oli NHL-i 101. hooaeg (100. hooaeg, kui jätta kõrvale NHL-i tööseisaku tõttu ära jäänud hooaeg 2004–05). Kõik 31 võistkonda pidasid 4. oktoobrist 2021 kuni 7. juunini 2022 toimunud põhihooajal kokku 82 mängu. Stanley karika finaalseeria peeti mai lõpus ja juuni alguses. Hooajal 2017–2018 võitis Stanley karika Washington Capitals, kellele see oli esimene selle karika võit.
Jyoti Amge

Jyoti Kishanji Amge (sündinud 16. detsembril 1993 Nagpuris Maharashtras Indias) on India näitleja, Guinnessi rekordite raamatu andmetel maailma kõige lühem naine.
Amge kuulutati ametlikult maailma lühimaks naiseks pärast seda, kui ta sai 16. detsembril 2011 18-aastaseks, tema pikkuseks mõõdeti 62,8 cm.
Institute for the Study of War

Sõjauuringute Instituut (inglise keeles "Institute for the Study of War", lühend ISW) on 2007. aastal Ameerika Ühendriikides Kimberly Kagani asutatud kaitse- ja välispoliitika küsimustega tegelev mõttekoda.
Ajalugu.
"Olles pettunud täpse teabe puudumisest, mis dokumenteeriks Iraagi kohapealseid arenguid ja kallutatud aruandluse kahjulikku mõju poliitikakujundajatele, asutas dr. Kagan ISW, et pakkuda reaalajas, sõltumatut ja avatud lähtekoodiga analüüse käimasolevate sõjaliste operatsioonide ja mässuliste rünnakute kohta Iraagis. ISW juhatuse esimees kindral Jack Keane (USA armee erukindral) mängis samuti keskset rolli selle Iraagi strateegiamuutuse intellektuaalse aluse väljatöötamisel ning toetas instituudi loomist 2007. aastal." (Tsitaat ISW kodulehelt)
ISW on koostanud aruandeid Süüria kodusõja, Afganistani ja Iraagi sõja kohta, keskendudes sõjalistele operatsioonidele. ISW avaldab praegu iga päev aruandeid Ukraina-Venemaa ja Iisraeli-Hamasi sõja kohta.
ISW asutamise ja rahastuse taga on grupp USA militaarsektori ettevõtteid. ISW kasutab agressiivset strateegiat (otselingid eri riikide poliitilise juhtkonnaga, konverentside ja ürituste korraldamine, kus osalevad kõrgetasemelised poliitikud ja sõjaväejuhid).
ISW kritiseeris nii Obama kui ka Trumpi administratsiooni poliitika vaoshoitust Süüria konfliktis, toetades agressiivsemat lähenemist. 2013. aastal kutsus Kagan üles tarnima "mõõdukatele" mässulistele relvi ja varustust, lootes, et Bashar al-Assadi režiimi järel tekib USA suhtes sõbralik Süüria riik.
ISW juhatusse kuuluvad kindral Jack Keane, Kimberly Kagan, endine USA suursaadik ÜRO juures Kelly Craft, William Kristol, USA endine senaator Joseph I. Lieberman, Kevin Mandia, Jack D. McCarthy juunior, Bruce Mosler, kindral David Petraeus, Warren Phillips ja William Roberti. 
ISW on eraorganisatsioon ja sellisena on keeldunud igasugusest valitsuse rahastamisest, tuginedes mõttekoja töös hoidmiseks annetustele. See hõlmab mitme ettevõtte märkimisväärset toetust. Mõned märkimisväärsed varasemad ja praegused ettevõtte toetajad on: Cushman &amp; Wakefield, Alvarez ja Marsal, Russell Reynolds Associates, Lincolnshire Management, Raytheon, Microsoft, Palantir, General Motors, General Dynamics ja Kirkland &amp; Ellis. 
Ukraina sõda käsitlevat meeskonda juhib George Barros.
Koduleht: https://www.understandingwar.org/
Hammelburg

Hammelburg on linn Saksamaal Baieri liidumaal Alam-Frangimaa ringkonnas Bad Kissingeni kreisis.
Maaväe Ohvitserikool

Maaväe Ohvitserikool (saksa keeles "Offizierschule des Heeres") on sõjaline õppeasutus, mis koolitab Saksamaa maaväe, küber- ja inforuumi ning Ühendatud toetusteenistuse juhte. 
Ülesanne.
Kooli ülesanne on ohvitseride välja- ja täiendõpe, keskendudes seejuures rakendus-, täiend- ja karjääri õppeõppekavale. Kool peab end ka Saksa maaväe taktikaliste põhimõtete edasiarendamise kohaks.
Wesley Moraes

Wesley Moraes Ferreira da Silva (sündinud 24. novembril 1996 Juiz de Foras) on Brasiilia jalgpallur, kes mängib ründajana Inglismaa esiliigaklubis Stoke City.
Noorena kuulus ta mitmesse Brasiilia klubisse. 2015. aasta juulis liitus ta Slovakkia kõrgliigaklubiga AS Trenčín. 14. juulil 2015 lõi ta UEFA Euroopa Liiga eelringi korduskohtumises kaks väravat Rumeenia klubi FCSB vastu, kuid ei suutnud Trenčíni järgmisesse ringi edasi aidata. Hooaja 2015/16 esimese poolega lõi Wesley Moraes Slovakkia kõrgliigas 18 mänguga kuus väravat.
2016. aasta jaanuaris liitus ta Belgia kõrgliigaklubiga Club Brugge. Ta mängis seal neli hooaega tuli 2016. ja 2018. aastal klubiga Belgia meistriks. Iga hooajaga muutus Wesley Belgia kõrgliigas resultatiivsemaks ja hooajal 2018/19 jäi tema arvele 13 tabamust. Hooajal 2017/18 valiti Wesley Belgia kõrgliiga hooaja parimaks noormängijaks.
2019. aasta juunis siirdus ta 22 miljoni naelsterlingi eest Inglismaa kõrgliigaklubisse Aston Villa. Inglismaa kõrgliigas lõi ta esimese värava 23. augustil 2019 mängus Evertoni vastu. 2020. aasta jaanuaris sai ta tõsise põlvevigastuse, mille tõttu jäi ta palliplatsilt pikaks ajaks eemale. Hooajal 2019/20 lõi Wesley Inglismaa kõrgliigas 21 mänguga kokku viis väravat. Inglismaa kõrgliigas mängis ta taas 25. aprillil 2021 mängus West Bromwich Albion vastu.
2021. aasta augustis naasis Wesley Aston Villast laenule Club Bruggesse, kuid sai seal hooaja esimeses pooles väljakule vaid neljas mängus. 2022. aasta jaanuaris läks ta üheks aastaks laenule Brasiilia kõrgliigaklubisse Internacional. Internacionali meeskonnas debüteeris ta 29. jaanuaril 2022 Rio Grande do Suli osariigi meistrivõistluste mängus União Frederiquense de Futebol vastu ja lõi selles mängus penaltist värava – see oli tema esimene värav pärast ligi kahte aastat. 6. aprillil 2022 lõi ta Copa Sudamericana alagrupimängus värava Ecuadori klubi 9 de Octubre vastu. Hooajal 2022/23 oli ta laenul Hispaania esiliigaklubis Levante.
2023. aasta juulis sõlmis ta üheaastase lepingu Stoke Cityga.
Brasiilia jalgpallikoondises tegi Wesley debüüdi 15. novembril 2019 mängus Argentina vastu.
José Manuel Albares

José Manuel Albares Bueno (sündinud 22. märtsil 1972 Madridis) on Hispaania diplomaat ja poliitik, ta on Hispaania Sotsialistliku Tööpartei liige. 12. juulist 2021 on ta Hispaania välisminister.
Ta sündis aastal 1972 Madridis. Ta omandas Deustu Ülikoolis õigusteaduse litsentsiaadi kraadi ja äriteaduste diplomi.
Ta on töötanud konsulina Bogotas, Hispaania alalise esinduse nõunik OECD juures ja Hispaania Sotsialistliku Tööpartei parteijuhi Pedro Sáncheze nõunik. Kui Sanchez sai peaministriks, nimetati ta välissuhete, Euroopa Liidu, G20 ja ülemaailmse julgeoleku peasekretäriks. 5. veebruarist 2020 kuni 12. juulini 2021 oli ta Hispaania suursaadik Prantsusmaal, lisaks oli ta 13. maist 2020 kuni 12. juulini 2021 Hispaania suursaadik Monacos.
12. juulist 2021 on ta Hispaania välisminister.
Pavlo Sbõtov

Pavlo Sbõtov (ukraina keeles "Павло Олегович Сбитов"; 22. oktoober 1994 Berezets, Lvivi oblast – 12. märts 2022 Volnovahha, Donetski oblast) oli Ukraina sõjaväelane.
Clisson

Clisson (bretooni "Klison") on vald Prantsusmaal Pays de la Loire'i piirkonnas Loire-Atlantique'i departemangus Clissoni kantonis. Clisson asub 27 km Nantesist kagu pool kohas, kus Moine'i jõgi suubub Sèvre Nantaise'i. Clisson on Clissoni linnaüksuse keskus. 
Alates 9. sajandist kuulus Clisson esialgu Bretagne'i kuningriiki ja seejärel hertsogkonda. 11. sajandil rajati Clissoni linnus, mis oli Bretagne'i hertsogkonna olulisimaid piirilinnuseid. Selle kõige ulatuslikum väljaehitamine toimus 14.–15. sajandil, mil linnuse ja selle juurde kujunenud asula omanikuks oli Prantsuse konnetaabel Olivier V de Clisson. 1790. aastatel jäi linnus Vendèe sõja tagajärjel varemetesse, hävis ka enamik seda ümbritsenud linnast. Hiljem kujunes Clissoni uus linnasüda linnusest teisele poole (põhja poole) Sèvre Nantaise'i jõge.
Alates 2006. aastast toimub valla territooriumil Hellfesti muusikafestival.
Clissonil on sõprussidemed Alatriga Itaalias, Cowbridge'iga Suurbritannias ja Klettgauga Saksamaal.
Abdoulaye Diop

Abdoulaye Diop (sündinud 17. septembril 1965 Brazzaville'is) on Mali diplomaat ja poliitik. Ta oli 11. aprillist 2014 kuni 30. detsembrini 2017 Mali välisminister. Teist korda on ta Mali välisminister alates 11. juunist 2021.
Ta sai magistrikraadi rahvusvahelistes suhetes Prantsusmaal Pariisis asuvast Rahvusvahelisest Avaliku Halduse Instituudist, magistrikraadi diplomaatia ja rahvusvaheliste organisatsioonide juhtimise alal Paris-Sud 11 ülikoolist.
Ta oli Mali presidentide Alpha Oumar Konaré ja Amadou Toumani Touré nõunik. Aastatel 2000 ja 2001 jälgis Diop Mali osalemist ÜRO Julgeolekunõukogus ja töötas Aafrika arengu uue partnerluse (NEPAD) juhtkomitees. Ta määrati 8. septembril 2003 Mali suursaadikuks Ameerika Ühendriikides. 
Isiklikku.
Ta on abielus ja tal on viis last.
Bocșa

Bocșa (ungari keeles "Boksánbánya", saksa keeles "Bokschan") on linn Rumeenias Caraș-Severini maakonnas. Linn asub ajaloolises Banaadi piirkonnas, maakonnakeskusest Reșițast umbes 15 km loodes.
2011. aasta rahvaloenduse andmetel oli Bocșa elanikest rumeenlasi 82,43%, mustlasi 3,37%, ungarlasi 1,79%, sakslasi 1,04% ja teist rahvustest inimesi 0,68%. Rahvus oli teadmata 10,66%-l inimestest.
Asulat on esmamainitud 1333. aastal. Bocșa sai linnaõigused 1. jaanuaril 1961, kui mitu erinevat asulat liideti.
Bocșas on sündinud rumeenia helilooja ja muusikateadlane Zeno Vancea (1900–1990).
Club Fantastic Megamix

"Club Fantastic Megamix" oli kombineeritud singel, mille andis välja Wham! aastal 1983 ja see oli Innervision Recordsi duo viimane singel. Selle miksis DMC-s Alan Couthard ja selle kiitis heaks Innervision Recordsi juht Mark Dean. Singel ilmus kolm kuud pärast Wham! oli alustanud sildilt lahkumise menetlust ning George Michael ja Andrew Ridgeley lükkasid selle tagasi. Singel, mis koosnes lugudest "A Ray of Sunshine", "Love Machine" ja "Come On" albumilt Fantastic, jõudis Ühendkuningriigi singlite edetabelis 15. kohale.
Ainus põhjus, miks "Club Fantastic Megamix" välja anda sai, oli see, et laulud olid juba välja antud. Enne loo avaldamist on väljaandjal õigus anda esimene litsents loole, mille autoriõigused talle kuuluvad. Kuna need kolm laulu olid juba üldsusele avaldatud, ei saanud laulukirjutaja takistada plaadifirmat selle teise väljaande loomist.
Paulo Henrique Ganso

Paulo Henrique Chagas de Lima (tuntud ka kui Paulo Henrique Ganso või lihtsalt Ganso; sündinud 12. oktoobril 1989 Ananindeuas) on Brasiilia jalgpallur, kes mängib ründava poolkaitsjana Brasiilia kõrgliigaklubis Fluminense.
Ta alustas klubikarjääri Santoses, millega liitus 2005. aastal. Klubi põhimeeskonnas debüteeris ta 2008. aastal. Järgmisel aastal tegi läbimurde, kui lõi Brasiilia kõrgliigas kaheksa väravat. 2010. aasta São Paulo osariigi meistrivõistlustel lõi ta kümme väravat, kuid jäid vigastuse tõttu Brasiilia kõrgliiga hooaja teisest poolest eemale. 2011. aastal võitis ta Santosega Copa Libertadorese.
2012. aasta septembris sõlmis ta viieaastase lepingu Brasiilia kõrgliigaklubiga São Paulo.
2016. aasta juulis siirdus ta kümne miljoni euro eest Hispaania kõrgliigaklubisse Sevilla. Sevillas ta kindlaks algkoosseisu liikmeks aei saanud ja hooajal 2018/19 oli ta Sevillast laenul Prantsusmaa kõrgliigaklubis Amiens.
2019. aasta jaanuaris naasis Ganso Brasiilia kõrgliigasse ja sõlmis viieaastase lepingu Fluminensega.
2012. aasta suveolümpiamängude jalgpalliturniiril võitis Ganso Brasiilia olümpiameeskonna koosseisus hõbemedali. Brasiilia jalgpallikoondises mängis ta aastatel 2010–2012 kaheksa korda. Ta kuulus Brasiilia koondisse 2011. aasta Copa Américal ja varumängijana 2016. aastal Copa América Centenariol.
Calafat

Calafat on linn Rumeenias Dolji maakonnas. Calafat asub ajaloolises Olteenia piirkonnas Doonau jõe kaldal Bulgaaria piiri ääres. Peaaegu Calafati vastas teisel poole Doonaud asub Bulgaaria linn Vidin.
Calafati ja Vidinit ühendab 2013. aasta juunis avatud Uue Euroopa sild.
Linna haldusalasse kuulu kolm küla: Basarabi, Ciupercenii Vechi ja Golenți.
2011. aasta rahvaloenduse andmetel oli Calafati elanikest rumeenlasi 89,79%, mustlasi 5,11% ja teistest rahvustest inimesi 0,17%. 
Calafati on ürikutes esimest korda mainitud 1424. aastal.
Muriqui

Luiz Guilherme da Conceição Silva (tuntud enam kui Muriqui; sündinud 16. juunil 1986 Mangaratibas) on Brasiilia jalgpallur, kes mängib ründaja või äärepoolkaitsjana Brasiilia kõrgliigaklubis Avaí.
Klubikarjäär.
Algusaastad.
Ta alustas klubikarjääri Madureiras. Brasiilia kõrgliigas debüteeris ta 2004. aastal Vasco da Gama meeskonnas. Seejärel mängis ta sellistes klubides nagu Paysandu, Avaí, Vitória, Ituano ja Atlético Mineiro. 2009. aastal lõi Muiqui Avaí meeskonnas mängides Brasiilia kõrgliigas 31 mänguga üheksa väravat ja 2010. aastal Atlético Mineiro meeskonnas seitsme esimese mänguga neli väravat.
Aasias.
Aastatel 2010–2021 mängis Muriqui peamiselt Aasia liigade klubides.
2010. aasta juunis sõlmis ta nelja-aastase lepingu Hiina esiliigaklubiga Guangzhou Evergrande. 14 mänguga lõi Muriqui Hiina esiliigas 13 väravat ning tuli klubiga esiliiga võitjaks. Aastatel 2011–2013 tuli ta Evergrande'iga Hiina meistriks. 2011. aastal lõi ta Hiina kõrgliigas 16 väravat ning oli sellega liiga suurim väravakütt. Hooaja lõpus valiti Muriqui liigahooaja parimaks mängijaks. 2013. aastal võitis ta Evergrande'iga Aasia klubide Meistrite Liiga. 2013. aasta Meistrite Liiga hooajal oli Muriqui 13 väravaga suurim väravakütt.
2014. aasta juulis liitus ta Katari kõrgliigaklubiga Al Sadd. Pooleteise hooajaga lõi Muriqui Katari kõrgliigas 15 väravat. 2016. aastal mängis Muriqui Al Saddist laenul Jaapani kõrgliigaklubis FC Tokyo, kus ta lõi 19 mänguga neli väravat.
2017. aasta jaanuaris naasis Muriqui Brasiiliasse ja sõlmis Vasco da Gamaga pooleteise aasta pikkuse lepingu, kuid klubi põhimängijaks ei suutnud ta ennast seal mängida ning 2017. aasta juulis lõpetas ta osapoolte kokkuleppel klubiga lepingu.
2017. aasta teises pooles mängis Muriqui jällegi Evergrande'is. Kaheksa mänguga lõi ta Hiina kõrgliigas neli väravat ja tuli Evergrande'iga neljandat korda Hiina meistriks.
2018. aastal mängis Muriqui Hiina esiliigaklubis Meizhou Meixian Techand ning lõi 20 mänguga 16 väravat. 2019. aastal liitus ta Hiina esiliigaklubiga Cangzhou Mighty Lions. 2019. aasta hooajal lõi ta 21 väravat ning jagas liigas parima väravaküti arvestuses teist kohta. Seejärel mängis ta Mighty Lionsiga kaks hooaega Hiina kõrgliigas, esimesel hooajal lõi Muriqui viis väravat ja teisel kaks väravat.
Tagasi Brasiilias.
2022. aasta jaanuaris naasis Muriqui Avaísse.
Orăștie

Orăștie (saksa keeles "Broos", ungari keeles "Szászváros") on linn Rumeenias Transilvaanias Hunedoara maakonnas. Linn asub maakonnakeskusest Devast ligikaudu 22 km idas.
2011. aasta rahvaloenduse andmetel oli Orăștie elanikest rumeenlasi 86,58%, mustlasi 5,42%, ungarlasi 1,53% ja teistest rahvustest inimesi 0,52%. Rahvus oli teadmata 5,94%-l inimestest.
Orăștiet on esmamainitud 1224. aastal. Linnaõigused sai Orăștie 1334. aastal.
Päritud laul

"Päritud laul" on Vikerraadio saatesarja "Huvitaja" saatelõik, mis on pühendatud eesti rahvalauludele ja rahvamuusikale, tutvustades Eesti Kirjandusmuuseumi Eesti Rahvaluule Arhiivi helisalvestisi ning nende muusikapalade ajalugu. Saatelõigu autorid on olnud Celia Roose, Janika Oras, Lauri Õunapuu jpt.
Saatesari sai alguse jaanuaris 2018.
Alexandros (Konstantinoopoli peapiiskop)

Alexandros (kreeka keeles Ἀλέξανδρος "Aléxandros"; u 237/240 – u 340), pühakuna ka Aleksander Konstantinoopolist, oli Byzantioni piiskop ja Konstantinoopoli esimene ülempiiskop (linn nimetati ümber tema eluajal). Teda austatakse pühakuna, õigeusu kirikus on tema püha 30. augustil ja katoliku kirikus 28. augustil.
Konstantinoopoli Aleksander on üks kolmest Aleksandri-nimelisest pühakust, kelle püha on Tartu Püha Aleksandri kiriku templipühaks.
Jumalaema kaitsmine

Jumalasünnitaja Ikkaneitsi Maarja kaitsmine ehk Jumalaema kaitsmine (kirikuslaavi keeles Покровъ "Pokrov" 'kate', 'linik', 'kaitse'; kreeka keeles Αγία Σκέπη "Agia Sképē" 'püha katmine') on kristlik Jumalaema püha, mida tähistatakse õigeusu ja idakatoliku kirikutes. Gregoriuse kalendri järgi on püha 1. oktoobril, Juliuse kalendri järgi 14. oktoobril.
Pärimus.
Püha tagapõhjaks on sündmused, milles Jumalaema eestkoste on ilmsiks tulnud. Pärimuse järgi ilmus 10. sajandil neitsi Maarja õndsale Andreasele Konstantinoopolist, kes oli sinna orjaks müüdud, ajal, mil türklased linna piirasid. Eeslinnas asuvas Blachernae Maarja kirikus, kus asub ka Jumalaema rüü reliikvia, nägi Andreas Jumalaema inglite ja pühakute saatel põlvitamas ja seejärel oma linikut või mantlit kirikusse kogunenud usklike kohal laotamas. Kui Andreas ja tema kaaslane Ananias nägemustest teistele jutustas, lõppes piiramine ja vaenlane taganes linna alt.
Venemaal ja mujal slaavi maades tähistatakse Jumalaema kaitsmise püha juba alates 12. sajandist ja see on üks kaheteistkümnest suurest pühast. Vürst Andrei Bogoljubskit kõnetas Jumalaema ilmumise lugu Kristuse pärast meeletule Andreasele ja ta kujundas selle põhjal püha, mille käigus kuulutas oma Kesk-Venemaa riigi ja selle pealinna Vladimiri Jumalaema kaitse all olevaks.
Ikonograafia.
Jumalaema kaitsmise ikonograafiat ei leidu Bütsantsi kunstis, vaid ainult Vana-Vene ikoonidel. Neil kujutatakse Maarjat ikooni ülemises osas võlvitud kirikuruumis, teda ümbritseb aupaiste ja tema käed on palveks tõstetud. Olemas on kaks ikonograafilist lahendust. Vanem neist pärineb Vladimiri-Suzdali aladelt ja sellel hoiab Jumalaema ise oma kaitsvat linikut vaga rahva üle. Hilisemas lahenduses, mis kujunes välja Novgorodis ja levis sealt kõikjale Põhja-Venemaale, hoiavad kaks inglit linikut Maarja kohal, samal ajal õnnistab teda Kristus. Maarja ümber on pühakud; ikooni alumises osas on askeediriietes Andreas, kes pöördub oma kaaslase poole, ning hulk usklikke, nende seas vahetevahel ka donaatorid. Teises servas võib olla kujutataud ka Romanos Kauniltlaulja, kes sai oma ande Jumalaemalt ja kelle Blachernae kirikuga seotud lugu põimus ikoonidel Jumalaema kaitsmisega.
Eestis.
Jumalaema kaitsmisele on pühitsetud EAÕK Karula Jumalaema Kaitsmise kirik, Tornimäe Neitsi Maria Kaitsmise kirik, Märjamaa Jumalaema Kaitsmise kirik (varemeis) ja Tartu Püha Aleksandri kiriku soklikorruse talvekirik, samuti MPEÕK Nina Jumalaema Kaitsmise kirik ja Kiviõli Jumalaema Kaitsmise kirik.
Setumaal on Jumalasünnitaja kaitsmise püha läbi põimunud vana kalendri mihklipäeva ja lõikustänupühaga. Seepärast kutsutakse seda seal ka "maamihklipäiv" ja Usinitsa püha, sest Jumalaema kaitsmisele on pühitsetud Usinitsa tsässon.
Beto

António Alberto Bastos Pimparel (tuntud lihtsalt kui Beto; sündinud 1. mail 1982 Louresis) on endine Portugali jalgpallur (väravavaht).
Ta alustas klubikarjääri Lissaboni Sportingis, mille noorteakadeemiaga liitus ta 1995. aastal. Sportingu põhimeeskonnas ta liigidebüüti ei teinud. Hooajal 2002/03 mängis ta laenul Portugali esiliigaklubis Casa Pia. Pärast ühte hooaega Chavesis ja Marcos liitus ta 2006. aastal Leixõesiga, kus oli neljal hooajal klubi esiväravavaht; kahel viimasel hooajal mängis ta klubiga Portugali kõrgliigas.
2009. aasta juunis siirdus ta Portugali suurklubisse FC Porto. Ta kuulus Porto ridadesse kaks hooaega, kuid oli mõlemal hooajal varuväravavaht (esiväravavaht oli Helton). Portoga tuli ta 2011. aastal Portugali meistriks ning võitis lisaks kaks korda Portugali karikavõistlused, 2010. aastal Portugali superkarika ja 2011. aastal UEFA Euroopa Liiga. Hooajal 2011/12 oli ta laenul Rumeenia kõrgliigaklubis CFR Cluj, kellega tuli seal hooajal Rumeenia meistriks.
2012. aasta suvel sõlmis ta lepingu Portugali kõrgliigaklubiga Braga. Hooaja 2012/13 teises pooles läks ta laenule Hispaania kõrgliigaklubisse Sevilla, kellega sõlmis 2013. aasta märtsis püsiva lepingu. Hooajal 2014/15 oli ta vigastuse tõttu palliplatsil mitu kuud eemal ja lõpuks kaotas ta Sevillas esiväravavahi koha.
2016. aasta augustis naasis Beto Sportingu, kus mängis ühe hooaja. Aastatel 2017–2020 mängis ta Türgi kõrgliigaklubis Göztepe. Hooajal 2020/21 mängis ta Portugali klubides Leixões ja Farense.
2022. aasta veebruaris sõlmis ta lepingu Soome kõrgliigaklubiga HIFK. Tema viimaseks mänguks jäi 4. juulil 2022 toimunud liigamäng Tampere Ilvese vastu, kui ta teenis kaklemise eest punase kaardi. Hiljem samal kuul tema leping osapoolte kokkuleppel klubiga lõpetati.
Beto mängis Portugali jalgpallikoondises aastatel 2009–2016 kokku 16 korda. Koondisedebüüdi tegi ta 10. juunil 2009 sõprusmängus Eesti vastu. Ta oli kolmedel maailmameistrivõistlustel (2010, 2014, 2018), 2012. aasta Euroopa meistrivõistlustel ja 2017. aasta FIFA konföderatsioonide karikaturniiril Portugali koondises varuväravavaht (põhiväravavaht oli Eduardo või Rui Patrício). Ainsal korral sai ta mängida 2014. aasta maailmameistrivõistlustel kahes viimases alagrupimängus pärast seda, kui Rui Patrício esimeses alagrupimängus Saksamaa vastu vigastada sai.
Karro

Karro on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Karro 511 inimesel: 237 mehel ja 274 naisel. Perekonnanimede levikult oli Karro meeste puhul 225. kohal ja naiste puhul 201. kohal.
Perekonnanimi Karro oli kõige levinum vanuserühmas 75–79 aastat, kus seda oli 10 000 elaniku kohta 4,80. Nimi oli kõige sagedasem Võru maakonnas, kus sellist nime kandis maakonna 10 000 elaniku kohta keskmiselt 8,32 inimest.
19. sajandi algul pandi pärisorjusest vabastamise käigus Eesti kõigis maakondades kokku 122 erinevas mõisavallas talupoegadele nimeks Karro. Neist 40 mõisavalda asus Tartumaal, 27 Viljandimaal, 14 Pärnumaal, 11 Virumaal, teistes maakondades vähem. Suur osa nimedest Karro normaliseeriti hiljem nimeks Karu. 
Nimede eestistamise käigus loobuti nimest Karro ühel korral, kui 1936. aastal võeti Pala vallas uueks nimeks Kasemägi.
Süvari Aleksander

Süvari vaga Aleksander, ka Sviri Aleksander ja Aleksander Svirski (1448–1533) oli munk ja kloostriülem. Teda austatakse õigeusu kirikus pühakuna, tema mälestuspäevad on 17. aprill ja 30. august.
Süvari Aleksander on üks kolmest Aleksandri-nimelisest pühakust, kelle püha on Tartu Püha Aleksandri kiriku templipühal.
Eluloolist.
Ta sündis talupoja perekonnas Novgorodi vabariigis Laadogast ida pool ja ristiti nimega Amos. 19 aasta vanusena läks ta mungaks Valamo kloostrisse. 1487. aastal erakuna metsas elades ilmus talle nägemus, mis käskis ehitada puust kabelid Kolmainsuse ja Issanda muutmise auks Roštšinskoje järve kaldale Sviri jõe lähedale. Need olid tulevase Kolmainsuse kloostri esimesed ehitised. 1506. aastal määras Novgorodi peapiiskop Serapion ta selle kloostri ülemaks (nüüdne Aleksander Svirski klooster).
Süvari Aleksander sai tuntuks oma õiglase ja vaga elu poolest ning imetegijana ja nägemuste nägijana. Ta kanoniseeriti pühakuks 1547. aastal.
Pühaku säilmed leiti 1641. aastal ja pärimuse järgi olid need kõdunemata.
Kartau

Kartau on eesti perekonnanimi.
Statistika.
19. sajandi algul pandi pärisorjusest vabastamise käigus Pärnumaal Saarde kihelkonna Jäärja mõisavallas talupojale nimeks Kartau.
Nimede eestistamise käigus loobuti nimest Kartau 20 korral, kui 1936.–1940. aastal võeti uuteks nimedeks Kartna neljal, Jõesoo, Kaareste, Kalmoja kahel juhul, lisaks võeti nimedeks Jõeveer, Kadaru, Kalev, Kaaremaa, Kaaremäe, Kaljaste, Kaljola, Kirss, Kivila, Toodu.
1. jaanuari 2024. aasta seisuga on perekonnanimi Kartau 131 mehel ja 140 naisel. Perekonnanimede levikult on Kartau meeste puhul 557. ja naiste puhul 579. kohal.
Perekonnanime Kartau kandja on keskmiselt 43 aasta vanune (mediaanvanus on 41).
Kõige levinum on perekonnanimi Kartau vanuserühmas 80–84, kus neid on 10 000 elaniku kohta 2,64, ja Valga maakonnas, kus neid on maakonna 10 000 elaniku kohta 8,71.
Armastusromaanide sari

"Armastusromaanide sari" on raamatusari, mida andis välja Tartu kirjastus Maret aastatel 1938–1939.
Sarjas ilmus kokku kuus teost:
Pärsama Püha Innokenti kogudus

Pärsama Püha Innokenti kogudus on õigeusu kogudus Saaremaal. Pärsama Püha Innokenti kirik asub Pärsama külas.
Ajaloost.
Kogudus asutati 23. juulil 1902. aastal Leisi, Ööriku, Piila ja Reomäe kogudustest eraldamise teel, sest õigeusklike arv piirkonnas oli jõudsalt kasvanud. Tolleaegne kirikuseadustik lubas uue koguduse avamist vaid tungival vajadusel ja kui uue koguduse hingekirjas oli vähemalt 700 hinge. 1905. aastal oli kogudusel 1648 liiget. Esimene jumalateenistus peeti Pärsama mõisa ruumides. Hiljem ehitati koguduse jaoks lihtne piklik kivist kirikuhoone püha piiskopi Innokenti auks, kirik valmis 1909. aastal. Ehitus läks maksma 2500 rubla.
Hariduse levitamiseks tegutsesid koguduses alates 1902. aastast kihelkonnakool ning Koikla, Nihatu, Mätja ja Pärsama abikoolid. Kogudust on teeninud preester Mihail Bobkovski aastatel 1902–1908, ülempreester Georg Endrekson (Karmla) aastail 1909–1944, ülempreester Aleksander Riisik aastail 1944–1956, preester Aleksei Särel aastail 1956–1961, ülempreester Innokenti Hiet 1961–2010.
Cugir

Cugir (saksa keeles "Kudschir", ungari keeles "Kudzsir") on linn Rumeenias Transilvaanias Alba maakonnas. Linn asub maakonnakeskusest Alba Iuliast ligikaudu 31 km lõunaedelas.
Linna haldusalasse kuulub seitse küla: Bocșitura ("Boksiturahavas", "Potschitur"), Bucuru ("Bukuruhavas", "Bukur"), Călene ("Kalenihavas", "Kalleney"), Fețeni ("Fecehavas", "Fetzeberg"), Goașele ("Goaselehavas", "Eisenhammer"), Mugești ("Mugestihavas", "Kudschirstallen") ja Vinerea ("Felkenyér", "Oberbrodsdorf").
2011. aasta rahvaloenduse andmetel oli Cugiri elanikest rumeenlasi 88,81%, mustlasi 3,14% ja teistest rahvust inimesi 1,15%. Rahvus oli teadmata 6,88%-l elanikest.
Asulat on esmamainitud 1493. aastal, linnaõigused sai 1968. aastal.
Cugir on tööstuslinn. Linna olulisemaid tööstusettevõtteid on Cugiri mehaanikatehas (Uzina Mecanică Cugir), millest 2004. aastal eraldati Cugiri relvatehas (Fabrica de Arme Cugir).
Valdívia

Wanderson Ferreira de Oliveira (tuntud nime all Valdívia; sündinud 4. oktoobril 1994 Jaciaras) on Brasiilia jalgpallur, kes mängib ründava poolkaitsjana Brasiilia kõrgliigaklubis Cuiabá.
Aastatel 2007–2012 kuulus ta klubisse Rondonópolis.
2012. aastal liitus ta Internacionaliga. Internacionali meeskonnas debüteeris ta Brasiilia kõrgliigas 6. oktoobril 2013 mängus Fluminense vastu, kui sekkus mängu Otávio asemele. Internacionali meeskonnas hakkas Valdívia enam mänguaega saama 2014. aastal. Brasiilia kõrgliigas lõi ta esimese värava 12. oktoobril 2014, kui kohtuti taas Fluminensega. Aastatel 2014 ja 2015 tuli ta Internacionaliga Rio Grande do Suli osariigi meistriks. 2015. aastal lõi Valdívia Brasiilia kõrgliigas kuus väravat. 2015. aastal oli ta viie väravaga Internacionali suurim väravakütt Copa Libertadoresel, kus Internacional jõudis poolfinaali.
Aastatel 2017–2020 oli Valdívia Internacionalist laenul teistes klubides: 2017. aastal Brasiilia kõrgliigaklubis Atlético Mineiro, 2018. aastal Brasiilia kõrgliigaklubis São Paulo ja Saudi Araabia kõrgliigaklubis Al-Ittihad, 2019. aastal Brasiilia kõrgliigaklubis Vasco da Gama ning 2020. aastal Brasiilia esiliigaklubis Avaí. Pärast edukat hooaega Avaís (Brasiilia esiliigas kuus väravat) mängis ta seal veel ühe hooaja.
2022. aasta jaanuaris sõlmis ta üheaastase lepingu Cuiabága.
Järveotsa puiestee

Järveotsa puiestee on tänav Viljandi lõunaosas.
See saab alguse Vaikuse tänavalt ja suundub edelasse paralleelselt Riia maanteega.
Tänava pikkus on 128 m.
2021. aastal kiitis Viljandi linnavalitsus heaks Järveotsa elamurajooni teise etapi krundijaotuse. Teises etapis lisandub üle 60 krundi ning teiste uute tänavate hulgas ka Järveotsa puiestee pikendus. Järveotsa puiestee ühendus Riia maanteega on kavandatud Reinu tee ja Riia maantee ristmikule. Järveotsa puiestee pikendus on puiesteena kavandatud välja ehitada järveäärse terviserajani.
Kaitsemantlimadonna

Kaitsemantlimadonna ehk Madonna Misericordiae ehk Mater misericordiae ('halastuse Ema') ehk Mater omnium ('kõikide ema') on neitsi Maarja ikonograafiline tüüp keskaja ja varauusaja maalikunstis ja skulptuuris. Tüüp tekkis 13. sajandil ja seda viljeldi 16. sajandini eriti Itaalias ja Hispaanias, aga ka Saksamaal, Prantsusmaal ja Madalmaades. Eesti kunstist pole näiteid sellest teada.
Kirjeldus.
Maarja on kujutatud ilma Jeesuslapseta, ta seisab ja tema laia mantli all, mida ta võib laialisirutatud kätega hoida ise või hoiavad seda inglid, leiavad kaitset palveasendis inimesed. Mõnel erandjuhul, näiteks Hans Holbeini Darmstadti madonna, hoiab Maarja last käsivarrel.
Conservatoire national supérieur d'art dramatique

Conservatoire national supérieur d'art dramatique on Prantsusmaa riiklik teatrikool Pariisis. See on prantsuse "grande école".
Ajalugu.
See pärineb 1784. aastal asutatud koolist "École royale de chant et de déclamation", kus rääkimine oli muusikute jaoks üsna kõrvaline teema. See seletab ka terminit konservatoorium, mida üldiselt kasutatakse muusikakoolide, kuid mitte draamakoolide kohta.
1806. aastal sai tõlgendus oluliseks. 1946. aastal konservatoorium jagati, võimaldades teatril säilitada 1811. aastal kontserdisaaliks kujundatud "Théâtre du Conservatoire" ja muusikud liikusid edasi. Konservatoorium kannab oma praegust nime alates 1968. aastast.
Matuaar

Matuaar (prantsuskeelsest sõnast "mattoir") on hammaste või ogadega varustatud tööriist, mida kasutatakse graafikas ja millega saab graveerida otse plaadile (tehnikais nagu kriidimaneer või metsotinto).
Syukuro Manabe

Syukuro Manabe (jaapani keeles 真鍋 淑郎 "Manabe Shukurō"; sündinud 21. septembril 1931 Ehime prefektuuris Jaapanis) on Ameerika Ühendriikides elav ja töötav jaapani meteoroloog ja klimatoloog.
Ta on globaalse kliimamuutuse arvutisimulatsioonide pioneer.
2021. aastal anti talle, Klaus Hasselmannile ja Giorgio Parisile Nobeli füüsikaauhind töö eest Maa kliima mudeldamisel ja kliimamuutuste ennustamisel.
Valeria Luiselli

Valeria Luiselli (sündinud 16. augustil 1983 Méxicos) on Ameerika Ühendriikides elav Mehhiko kirjanik.
Ta sündis aastal 1983 Méxicos diplomaadi perekonnas ning kasvas üles Costa Ricas, Lõuna-Koreas, Lõuna-Aafrikas ja Indias. Ta lõpetas Mehhiko Rahvusliku Ülikooli filosoofia bakalaureuse- ja Columbia ülikooli doktorikraadiga.
Ta tegi tõlkijana koostööd New Yorgi immigratsioonikohtus, et kaitsta Kesk-Ameerika immigrantide lapsi, kes saabusid USA-sse – kogemuse, mille ta valas oma raamatusse "Los niños perdidos" (Sexto Piso, 2016) ("Kadunud lapsed").
Eesti keelde on tõlgitud tema raamat "La historia de mis dientes" (Sexto Piso, 2013), eesti keeles ilmus sarjas "Punane raamat": "Minu hammaste lugu", aastal 2022, tõlkija Mari Laan.
Isiklikku.
Ta elab perega New Yorgis Bronxi linnaosas.
Jaak Kalm

Jaak Kalm (8. veebruar 1941 – 18. jaanuar 2021) oli eesti majandustegelane, Tartu Kolhooside Ehituskontori (Tartu KEK) viimane juhataja.
Ta lõpetas 1960. aastal Tartu 8. Keskkooli.
Kalm oli Eestimaa Kommunistliku Partei Tartu rajoonikomitee liige.
Peale Tartu KEKi sulgemist tegutses Kalm ettevõtjana puidutööstuse valdkonnas.
Anders Christiansen

Anders Bleg Christiansen (sündinud 8. juunil 1990 Kopenhaagenis) on Taani jalgpallur, kes mängib Rootsi kõrgliigaklubis Malmö ja Taani jalgpallikoondises.
Ta alustas klubikarjääri Taani klubis Lyngby BK ning debüteeris hooajal 2008/09 Taani esiliigas. Taani kõrgliigas mängis ta esmakordselt hooajal 2010/11.
Aastatel 2012–2015 mängis ta Taani kõrgliigaklubis FC Nordsjælland.
2015. aasta jaanuaris siirdus ta Itaalia kõrgliigaklubisse ChievoVerona, kuid sai seal vähe mänguaega.
2016. aasta jaanuaris sõlmis ta lepingu Malmöga. Aastatel 2016 ja 2017 tuli ta Malmöga Rootsi meistriks. 16. oktoobril 2017 lõi ta 3:1 võidumängus IFK Norrköpingi üle kaks väravat ja andis lisaks väravasöödu. See mäng kindlustas kolm vooru enne hooaja lõppu Malmöle järjekordse Rootsi meistritiitli. 2017. aastal lõi Christiansen Rootsi kõrgliigas viis väravat ja andis seitse väravasöötu ning valiti hooaja lõpus liigahooaja parimaks poolkaitsjaks ja väärtuslikumaks mängijaks.
2018. aasta jaanuaris asus ta mängima Belgia kõrgliigaklubis Gent, kuid sarnaselt ChievoVeronas oldud ajaga ei saanud ta ka seal piisavalt mänguaega.
2018. aasta juulis naasis Christiansen Malmösse. Pärast seda, kui Markus Rosenberg mängijakarjääri lõpetas, määrati Christiansen 2020. aasta juunis Malmö uueks kapteniks. 2020. aastal lõi Christiansen Rootsi kõrgliigas 13 väravat ja tuli Malmöga taas Rootsi meistriks. 2020. aastal valiti Christiansen taas Rootsi kõrgliiga hooaja väärtuslikumaks mängijaks. Malmöga võitis ta neljanda Rootsi meistritiitli 2021. aastal.
Taani jalgpallikoondises debüteeris Christiansen 31. jaanuaril 2013 sõprusmängus Mehhiko vastu. Ta kuulus Taani koondisse 2021. aasta Euroopa meistrivõistlustel, kuid üheski mängus ta väljakule ei pääsenud.
Raadio Duo

Raadio Duo on meediakontserni Duo Media Networksile kuuluv Eesti raadiojaam.
Codlea

Codlea (saksa keeles "Zeiden", ungari keeles "Feketehalom") on linn Rumeenias Transilvaanias Brașovi maakonnas. Codlea asub maakonnakeskuse Brașovi kesklinnast ligikaudu 13 km lääneloodes.
2011. aasta rahvaloenduse andmetel oli Codlea elanikest rumeenlasi 82,59%, mustlasi 5,16%, ungarlasi 2,62% ja teitest rahvustest inimesi 1,16%. Rahvus oli teadmata 8,45%-l elanikest.
Saksa ordu rajas aastatel 1211–1225 piirkonda viis kindlust, sealhulgas ka Schwarzburgi kindluse. Schwarzburgi kindlust on ürikutes esmamainitud 1265. aastal. Piirkonda asusid elama saksi kolonistid, kes rajasid oma asula ka Schwarzburgii kindluse juurde. Tatarlased hävitasid kindluse 1345. aastal ja seda ei ehitatud enam uuesti üles. Asulat on nimega "Cidinis" ürikutes esmamainitud 1377. aastal.
Codlea sai linnaõigused 1950. aastal.
Lupeni

Lupeni (saksa keeles "Schylwolfsbach", ungari keeles "Lupény") on linn Rumeenias Transilvaanias Hunedoara maakonnas. Linn asub maakonnakeskusest Devast ligikaudu 62 km lõunakagus.
2011. aasta rahvaloenduse andmetel oli Lupeni elanikest rumeenlasi 82,79%, ungarlasi 6,69%, mustlasi 3,29% ja teistest rahvustest inimesi 0,52%. Rahvus oli teadmata 6,69%-l elanikest.
Lupenit on esmamainitud 1770. aastal. 1840. aastal algas lähikonnas kivisöe kaevandamine. Lupenis avati esimene kivisöekaevandus 1881. aastal ja asulast kujunes üks olulisemaid kivisöe kaevandamise keskusi Rumeenias. Lupenile anti linnaõigused 1945. aastal, kuid muudeti 1945. aastal uuesti maa-asulaks. Teist korda sai Lupeni linnaõigused 1960. aastal.
Duo 3

Duo 3 (varem "Sony Channel") on Eesti telekanal.
Duo 3 omanik on Duo Media Networks ning see on Kanal 2 sõsarkanal.
1. aprillist 2021 on telekanali nimi Duo 3.
Ago Elbing

Ago Elbing (9. detsember 1944 – 7. jaanuar 2020) oli eesti poksija.
Ta poksis Tallinna Tööjõureservides.
Ta sai 1961. aastal Eesti NSV noorte meistrivõistlustel kehakaalus kuni 48 kg 3. koha.
Oli kergekaalus (kuni 60 kg) 1966. aastal Eesti NSV meister.
Tanja Fajon

Tanja Fajon (sündinud 9. mail 1971 Ljubljanas) on Sloveenia poliitik (Sotsiaaldemokraadid), 2022. aastast Sloveenia välisminister.
Ta lõpetas Ljubljana ülikooli ajakirjanduse erialal. 2005. aastal sai ta Pariisi Ülikoolis magistrikraadi rahvusvahelise poliitika alal. 
Aastatel 1991–1995 töötas ta ajakirjaniku ning toimetajana raadiojaamas Radio Glas Ljubljana, ajalehes Republika (1993) ja 1995–2009 telekanalis RTV Slovenia.
2009. aastal valiti ta Sotsiaaldemokraatide nimekirjas Euroopa Parlamendi liikmeks. Ta valiti euroopa Parlamenti ka 2014. ja 2019. aastal.
10. oktoobril 2020 valiti ta partei Sotsiaaldemokraadid esimeheks.
Alates 1. juunist 2022 on Tanja Fajon Sloveenia välisminister.
Lucas Evangelista

Lucas Evangelista Santana de Oliveira (sündinud 6. mail 1995 Limeiras) on Brasiilia jalgpallur, kes mängib poolkaitsjana Brasiilia kõrgliigaklubis Red Bull Bragantino.
Aastatel 2009–2012 kuulus ta jalgpalliklubisse Desportivo Brasil. Seejärel liitus ta São Pauloga. Brasiilia kõrgliigas debüteeris ta São Paulo meeskonnas 2013. aasta juunis. Esimese värava lõi ta Brasiilia kõrgliigas sama aasta 11. augustil mängus Portuguesa vastu.
2014. aasta augustis siirdus ta nelja miljoni euro eest Itaalia kõrgliigaklubisse Udinese, kuid seal põhikoosseisu mängijaks ta ei saanud. Hooaja 2015/16 teises pooles oli ta laenul Kreeka kõrgliigaklubis Panathinaikόs ja hooajal 2017/18 Portugali kõrgliigaklubis Estoril Praia.
2018. aasta juulis sõlmis ta viieaastase lepingu Prantsusmaa kõrgliigaklubiga Nantes. Hooajal 2019/20 oli ta Nantes'ist laenul Portugali kõrgliigaklubis Vitória Guimarães. Seejärel läks ta laenule Red Bull Bragantinosse.
Kuulkraan

Kuulkraan on õõnsa pöörleva kuuli abil vedeliku voolu reguleerimise seade. Kui kuuli auk on sisselaske- ja väljalaskeavaga ühel joonel, on kraan avatud. Sulgemiseks tuleb käepidet liigutada 90 kraadi, pärast mida muudab kuuli auk suunda ja blokeerib vedeliku liikumise. Sulgemisasend võib olla kas päripäeva või vastupäeva.
Kuulkraani lihtne käsitlemine, parandamine ja mitmekülgsus võimaldab seda kasutada nii kodus kui ka tööstustes, toetades rõhku kuni 1000 Baar (ühik) (100 MPa; 15 000 psi) ja temperatuure kuni 400 °C, olenevalt konstruktsioonist ja kasutatud materjalidest.
Christopher G. Cavoli

Christopher G. Cavoli on Ameerika Ühendriikide sõjaväelane, maaväe kindral, NATO Euroopa vägede kõrgem ülemjuhataja alates 2022. aasta 1. juulist.
AS-44

Sudajev AS-44 (vene keeles Автомат Судаева "Avtomat Sudajeva") on Nõukogude Liidu automaatvintpüss, mille konstrueeris 1944. aastal Aleksei Sudajev. Relva toodeti ja katsetati 1945. aastal, kuid kuna Sudajev suri 1946. aastal, lõpetati AS-44 arendamine.
Louis Zamperini

""Zamp" suunab siia- Horvaatia heliloojate liidu kohta vaata artiklit Horvaatia Heliloojate Liit."
Louis Silvie Zamperini (26. jaanuar 1917 – 2. juuli 2014) oli Ameerika Ühendriikide teise maailmasõja veteran ja olümpiasportlane (jooksja). Ta hakkas jooksmisega tegelema keskkoolis ning osales 1936. aasta suveolümpiamängudel, kus ta sai 5000 meetri jooksus kaheksanda koha.
Zamperini oli Ameerika Ühendriikide Armee Õhujõudude leitnant. Ta teenis maailmasõjas Vaikse ookeani kohal pommitajana lennukitel Consolidated B-24 Liberator. Tema lennuk läks otsingu- ja päästemissioonil rikki ning kukkus Vaiksesse ookeani. Ta veetis koos kahe meeskonnakaaslasega 47 päeva päästepaadil, kuni ta triivis Jaapani poolt okupeeritud Marshalli Saartele, kus ta kinni peeti.
Teda hoiti kahes Jaapani sõjavangilaaris, kus Jaapani sõjaväelased, eriti Mutsuhiro Watanabe, teda kui kuulsat olümpiasportlast piinasid ja peksid. Hiljem hoiti teda vangis söetehases ning pärast pikka vangistust ta vabastati. Pärast sõda olid tal mõnda aega posttraumaatilised stressihäired.
Hiljem hakkas ta kristlaseks ja tal kujunesid tugevad uskumused seoses andeks andmisega. Aastast 1952 tegeles ta riskialdis noortega. Zamperinist on kolm eluloofilmi: "Murdmatu" ("Unbroken", 2014), selle järg "" (2018) ja "Captured by Grace" (2015).
Mutsuhiro Watanabe

Mutsuhiro Watanabe (jaapani keeles 渡邊睦裕 "Watanabe Mutsuhiro"; sõjavangide seas hüüdnimega "The Bird" (inglise keeles 'lind'); 18. jaanuar 1918 – 1. aprill 2003) oli Jaapani sõjaväelane, kes teenis teise maailmasõja ajal mitmes keiserliku armee sõjavangilaagris. Pärast sõda otsisid Ameerika Ühendriikide okupatsiooniväed teda taga sõjakuritegudes süüdistatuna, kuna ta oli sõjavange väärkohelnud. Watanabel õnnestus arreteerimisest pääseda ning kohtus teda süüdi ei mõistetud.
Kasearu

Kasearu on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kasearu 55 inimesel: 26 mehel ja 29 naisel. Perekonnanimede levikult oli Kasearu meeste puhul 4597. kohal ja naiste puhul 4516. kohal.
Perekonnanimi Kasearu oli kõige levinum vanuserühmas 60–64 aastat, kus seda oli 10 000 elaniku kohta 1,14. Nimi oli kõige sagedasem Pärnu maakonnas, kus sellist nime kandis maakonna 10 000 elaniku kohta keskmiselt 2,08 inimest.
19. sajandi algul pandi pärisorjusest vabastamise käigus Järvamaal Järva-Jaani kihelkonna Järva-Jaani ning Koeru kihelkonna Liigvalla mõisavaldades talupoegadele nimeks Kassearro(Kasearu). 
Nimede eestistamise käigus võeti 1935.–1940. aastal Kasearu uueks nimeks kokku 23 korral, kui loobuti nimedest Kranfeld neljal ning Evart, Kaarenperk, Lootsman ja Pugri kahel juhul. Lisaks loobuti ka nimedest Einholm, Erdmann, Granfeld, Haussmann, Kasberg, Klammer, Krankmann, Kriivel, Nasir, Rosenberg ja Volter.
Johan Dahlin

Johan Helge Dahlin (sündinud 8. septembril 1986 Trollhättanis) on Rootsi jalgpallur, kes mängib väravavahina Rootsi kõrgliigaklubis Malmö FF.
Ta alustas klubikarjääri kodulinnaklubis FC Trollhättan.
2005. aastal liitus ta Norra klubiga Lyn. Norra kõrgliigas debüteeris ta 2006. aastal. Lynis oli ta põhiliselt varuväravavahi rollis. 2008. aastal mängis ta laenul Rootsi kõrgliigaklubiga Trelleborgs.
2009. aasta juulis sõlmis ta lepingu Malmöga. Malmöga tuli ta Rootsi meistriks 2010. ja 2013. aastal.
Aastatel 2014–2015 mängis ta Türgi kõrgliigaklubis Gençlerbirliği ja 2015–2017 Taani kõrgliigaklubis Midtjylland.
2017. aastal naasis Dahlin Malmösse. Malmöga on ta tulnud Rootsi meistriks veel ka aastatel 2017, 2020 ja 2021.
Rootsi jalgpallikoondises debüteeris Dahlin 24. jaanuaril 2009 sõprusmängus USA vastu. Pärast seda on Rootsi koondises mänginud veel kolmel korral.
Utšalõ

Utšalõ (vene ja baškiiri Учалы) on linn Venemaal Baškortostani Vabariigis, Utšalõ rajooni halduskeskus. Asub umbes 450 km Ufast kagus Lõuna-Uuralite jalamil.
1939. aastal piirkonnas leitud vase-tsingimaagimaardla juurde rajati 1955. aastal maagirikastustehas, mille juurde tekkis mitu töölisasulat. Asulad liideti ja Utšalõ sai linnaõigused 1963. aastal.
2010. aasta rahvaloenduse andmetel oli Utšalõs 37 788 elanikku, neist 50,2% baškiirid, 26,6% venelased ja 20,9% tatarlased.
Andreas Konstantinoopolist

Andreas Konstantinoopolist ehk Kristuse pärast meeletu Andreas (kreeka keeles Ἀνδρέας ὁ Σαλός; suri 936) on õigeusu pühak, Kristuse pärast meeletu. Tema mälestuspäev on 15. oktoober.
Eluloolist.
Andreas oli sünnilt slaavlane ja Konstantinoopoli kodaniku Theognostuse ori, teenides teda ihukaitsjana. Hiljem sai temast Kristuse pärast meeletu ja peremees vabastas ta orjusest. Andreas elas alandlikkuses ja kannatlikkuses ilma püsiva peavarjuta ja armuandidest; igal ööl palvetas ta öö läbi Jumala poole. Talle sai osaks palju nägemusi, sealhulgas Konstantinoopoli langemisest, nn püha Andrease apokalüpsis.
Temale omistatakse nägemus Jumalaema ilmumisest Blachernae Maarja kirikus linna piiramise ajal – ta nägi, kuidas Maarja pärast altaris nuttes palvetamist laotas kirikusse kogunenud usklike kohale oma liniku. Andreas küsis oma õpilaselt Epifaniuselt: "Kas sa näed meie Valitsejannat, Maailma Kuningannat?" – "Näen, minu vaimulik isa," vastas õpilane. Kui nad jutustasid nägemusest teistele, taandusid vaenuväed linna alt. Seda imepärast sündmust tähistatakse Jumalaema kaitsmise pühana.
Andreas suri 936. aastal. Vanim kreekakeelne allikas tema hagiograafiaga on 10. sajandist pärit untsiaalkirjas vihikuke (24 lehte) Münchenis. See on tõlgitud ka kirikuslaavi ja gruusia keelde.
Jo Inge Berget

Jo Inge Berget (sündinud 11. septembril 1990 Hadelandis) on Norra jalgpallur, kes mängib parema äärepoolkaitsjana Rootsi kõrgliigaklubis Malmö FF.
Ta alustas klubikarjääri Norra klubis Lyn. Norra kõrgliigas debüteeris ta 2008. aastal.
2008. aasta juulis sõlmis ta lepingu Itaalia kõrgliigaklubiga Udinese, kuid ta sai mänguaega vaid Udinese noortevõistkonnas. 2009. aasta märtsis naasis ta laenule Lyni. Aastatel 2010–2011 oli ta laenul Norra kõrgliigaklubis Strømsgodset.
Aastatel 2011–2014 mängis Berget Norra kõrgliigaklubis Molde. Aastatel 2011 ja 2012 tuli ta klubiga Norra meistriks.
2014. aasta jaanuaris sõlmis ta lepingu Inglismaa kõrgliigaklubiga Cardiff City, kus peatreeneriks oli äsja saanud Ole Gunnar Solskjær, kes oli eelnevalt juhendanud just Moldet. Cardiff City meeskonnas debüteeris ta 15. veebruaril 2014 mängus Wigan Athleticu vastu. Nädal aega hiljem debüteeris ta Inglismaa kõrgliigas mängus Hull City vastu, kuid see jäi Bergeti viimaseks mänguks Cardiff Citys. 2014. aasta juulis läks ta Berget laenule Šotimaa kõrgliigaklubisse Celtic. 16. augustil 2014 lõi ta Celticu hooaja esimeses kodumängus kaks väravat Dundee Unitedi vastu.
2015. aasta jaanuaris lõpetati osapoolte kokkuleppel tema leping Cardiff Cityga ning samal kuul sõlmis ta kolmeaastase lepingu Malmöga. 19. augustil 2015 lõi ta UEFA Meistrite Liiga "play-off"-voorus kaks väravat oma endise koduklubi Celticu vastu ning aitas Malmö koguskooriga 4:3 Meistrite Liiga alagrupiturniirile. Aastatel 2016 ja 2017 tuli ta Malmöga Rootsi meistriks. 2017. aastal lõi Berget Rootsi kõrgliigas kümme väravat ning oli sellega Malmö suurim värvalööja.
2018. aastal mängis ta Major League Socceri klubis New York City FC.
2019. aasta märtsis naasis Berget Malmösse.
Norra jalgpallikoondises debüteeris Berget 18. jaanuaril 2012 mängus Tai vastu. Koondisekarjääri esimese värava lõi ta 6. septembril 2015 EM-i valikmängus Horvaatia vastu.
Olevi

Olevi on mehenimi.
2018. aasta seisuga oli see Eestis haruldane nimi (vähem ku viiel mehel).
Sibai

Sibai (vene ja baškiiri Сибай) on linn Venemaal Baškortostani Vabariigis. Moodustab linnaringkonna. Asub 464 km Ufast kagus Lõuna-Uuralite jalamil.
Asula sai linnaõigused 1955. aastal.
2010. aasta rahvaloenduse andmetel oli Sibais 62 763 elanikku, neist 53% baškiirid, 35,6% venelased ja 8,3% tatarlased.
Linnas tegutseb Baškiiri Riikliku Ülikooli Sibai instituut.
Sibais kaevandatakse vase- ja tsingimaaki. Seal on üks Venemaa suurimaid avakaevandusi. Selle läbimõõt on umbes 2 km ja sügavus üle 500 meetri.
Mesikollane

Mesikollane ehk meekollane on üks kollastest värvitoonidest, mee värvi soojatooniline särav- kuni sügavkollane värvus.
Seostub läbipaistvuse, soojuse, magususega. Nagu merevaikkollase puhul kasutatakse värvinimetust pigem läikivate või läbipaistvate objektide kohta, kuid ka tekstiilide, lõngade, klaasi ja plasti värvuse kirjeldamiseks.
Variatsioonid.
RAL Classic värvikaardi toon 1005 "Honiggelb" on soe tumedam kollane.
Pantone värvikaardi toon 16-0946 "Honey" on kergelt sinepikollase varjundiga tume kollane, 16-1143 "Honey Yellow" peaaegu ookerkollane, 15-1142 "Honey Gold" sellest heledam ookerjas, 17-1047 "Honey Mustard" eelmistest pruunikam tumekollane toon.
Veebivärv "Honey" on tume veidi oranžikas kollane, "Honey Yellow" veidi sinepikollase poole kalduv tumedam kollane.
Shamrock Rovers F.C.

Shamrock Rovers Football Club (iiri keeles "Cumann Peile Ruagairí na Seamróige") on Iirimaa jalgpalliklubi, mis tegutseb Dublini eeslinnas Tallaghtis. See mängib Iirimaa kõrgliigas League of Ireland Premier Division.
Klubi on asutatud 1899. aastal. Iirimaa kõrgliigas debüteeriti hooajal 1922/23 ja kohe esimesel hooajal tuldi Iirimaa meistriks. 20. sajandi keskpaigaks oli Shamrock Roversist saanud Iirimaa edukaim jalgpalliklubi, kui oli võitnud 44 turniiri.
Shamrock Rovers on 20-kordse Iirimaa meistrina riigi edukaim klubi. Samuti on see enim Iirimaa karikavõistlusi võitnud klubi (25 võitu), kuigi 21. sajandil on Shamrock Rovers Iirimaa karika võitnud vaid korra, 2019. aastal. Hooajal 2011–12 osales Shamrock Rovers UEFA Euroopa Liiga alagrupiturniiril ning see oli esimene kord, kui Iirimaa klubi oli jõudnud Euroopa klubide sarjas alagrupiturniirile.
Alates 2009. aastast on klubi kodustaadion olnud Tallaght Stadium, mis mahutab 8000 pealtvaatajat.
Alates 1926. aastast on klubi traditsioonilised värvid olnud valge ja roheline.
Shamrock Roversi suurim rivaal on Bohemians.
Praegune koosseis.
"2023. aasta hooaja seisuga"
Sligo Rovers F.C.

Sligo Rovers Football Club (iiri keeles "Cumann Peile Ruagairí Shligigh") on Iirimaa jalgpalliklubi, mis tegutseb Sligos. See mängib riigi kõrgliigas Premier Division.
Klubi on asutatud 1928. aastal. Iirimaa kõrgliigas debüteeris Sligo Rovers 1934. aastal. Esimest korda tuldi Iirimaa meistriks oma kolmandal hooajal, 1936/37. Iirimaa meistriks on Sligo Rovers tulnud veel hooajal 1976/77 ja 2012. aastal. Iirimaa karikas on võidetud viiel korral.
Alates 1928. aastast on klubi kodustaadion olnud The Showgrounds.
Mangokollane

Mangokollane on särav veidi oranži poole kalduv kollane värvitoon, mis sarnaneb mango viljaliha värvusega. Mango-nimega värvused võivad olla antud ka vilja enda värvuse järgi, mis varieerub tugevalt.
Kasutatakse eelkõige moes ja sisekujunduses tekstiilide värvuse kirjeldamiseks.
Variatsioonid.
RAL Design värvikaardi toon 050 70 60 "Mangoorange" on soojatooniline oranžikasroosa , toon 075 60 50 "Mangobraun" tume ookerkollane .
Pantone värvikaardi toon 17-1446 "Mango" on tume pruunikas tuhmpunane , toon 15-0960 "Mango Mojito" peaaegu pruunikaskollane , toon 14-1140 "Iced Mango" erk oranžkollane .
ISCC-NBS-i värvide tähistamise süsteemi värvinimede käsiraamat "Color: universal language and dictionary of names" määratleb mangovärvi ("Mango") pruunikasoranžina või helepruunina .
Veebivärv "Mango" on soojatooniline kollane .